text: Persegueixen durant 4 hores uns cotxes sospitosos a Roda de Barà i hi troben droga a l'interior | NacióTarragona
  Persegueixen durant 4 hores uns cotxes sospitosos a Roda de Barà i hi troben droga a l'interior
  L'operació va acabar amb els individus detinguts
  per NacióTarragona , 27 de novembre de 2019 a les 16:37 |
  Material confiscat per la Policia Local de Roda de Berà | Cedida
  Els cosssos policials han enxampat quatre homes que circulaven per Roda de Berà amb més d'un quilo de marihuana dins del cotxe i una important quantitat de diners en efectiu. Els fets van tenir lloc diumenge passat, 24 de novembre. Un policia local fora de servei va detectar el grup, actuant de forma sospitosa. Acte seguit va donar avís al cos policial. Reforços d'agents de paisà van estar seguint els individus, que anaven en dos vehicles, durant més de quatre hores.
  Segons informen fonts de la Policia Local, després de més de quatre hores de vigilància, van procedir a la identificació de les quatre persones i els dos vehicles amb els quals circulaven. Dins d'un dels cotxes van trobar-hi amagats un total de 1.100 grams de, suposadament, marihuana, i gairebé 7.000 euros en efectiu. Un cop practicades les diligències, es van traslladar els detinguts, el material confiscat i els diners als Mossos d'Esquadra per seguir amb el procediment habitual.
  Tres dels individus, dos de nacionalitat lituana i un espanyol, van quedar detinguts per un suposat delicte contra la salut pública i també per una ordre de recerca i detenció del Jutjat Penal de Barcelona. Els detinguts són veïns de Platja d'Aro i de Mont-roig del Camp.